Διδακτικό Σενάριο

#### 1. Ταυτότητα

#### Τίτλος διδακτικού σεναρίου: «Προετοιμάζοντας την εκδίκηση» ραψωδίες ρ-φ της Οδύσσειας

#### Δημιουργός: Κυλιντηρέα Ευαγγελία

#### Τάξη: Α΄ Γυμνασίου

#### Γνωστικό αντικείμενο: Αρχαία Ελληνική Γλώσσα και Γραμματεία

#### Εμπλεκόμενες γνωστικές περιοχές: Αρχαία Ελληνική Γλώσσα και Γραμματεία - Νεοελληνική Γλώσσα

 α. Ιδιαίτερη περιοχή του γνωστικού αντικειμένου: Ραψωδίες ρ, σ. τ, υ, φ της Οδύσσειας

 β. Συμβατότητα με ΠΣ άλλων γνωστικών αντικειμένων: Η πρόταση διδασκαλίας μπορεί να συνδεθεί με τα αντικείμενα της Νεοελληνικής Γραμματείας, της Αισθητικής Αγωγής και των ΤΠΕ, καθώς αξιοποιούνται τεχνικές από τα αντικείμενα αυτά στις δραστηριότητές της.

Χρονική διάρκεια: 45΄ ασύγχρονη μελέτη (στην ηλεκτρονική τάξη του μαθήματος – eclass, αλλά και για την εκπόνηση δημιουργικών εργασιών). Παρουσίαση των εργασιών στην τάξη, ως αφόρμηση για τη διδασκαλία των 100 πρώτων στίχων της μνηστηροφονίας.

#### Σκοπός σεναρίου - Προσδοκώμενα μαθησιακά αποτελέσματα

***Γενικοί* στόχοι:** Επιδιώκεται η πραγμάτωση των γενικών σκοπών που θέτει το Πρόγραμμα Σπουδών. Συγκεκριμένα οι γενικοί διδακτικοί στόχοι που τίθενται κατά τη εκπαιδευτική διαδικασία της ενότητας είναι οι μαθητές/ μαθήτριες να μπορούν:

* να προσλαμβάνουν το κείμενο ως απόδοση της δράσης, των συναισθημάτων και των σκέψεων των ανθρώπων (ανθρωπογνωστικός σκοπός)
* να εφαρμόζουν και, τελικά, να οικειοποιούνται στάσεις απαραίτητες για τον ενεργό σύγχρονο πολίτη, όπως ανάπτυξη ήπιων δεξιοτήτων και επικοινωνιακών ικανοτήτων, εξάσκηση στη συνεργατικότητα, καλλιέργεια της κριτικής σκέψης, χρήση των ΨΤ (πολιτισμικός και κοινωνικο-λειτουργικός σκοπός)
* να εντοπίζουν τα κύρια στοιχεία του περιεχομένου, προσεγγίζοντας το κείμενο ως ένα «σύν–ολο» στοιχείων (ειδολογικός σκοπός)
* να κατανοούν και διαχειρίζονται την μητρική τους γλώσσα ως ενιαίο, διαχρονικό σύνολο (γλωσσικός σκοπός) ώστε να εξελίσσονται συνεχώς ως φυσικοί ομιλητές της (κοινωνικο-λειτουργικός σκοπός)

***Προσδοκώμενα μαθησιακά αποτελέσματα***. Στο τέλος της διδασκαλίας της συγκεκριμένης ενότητας οι μαθητές/ μαθήτριες θα είναι σε θέση:

* να γνωρίσουν τα στάδια προς την κορύφωση του μύθου της Οδύσσειας
* να κατανοήσουν πώς δικαιολογείται η εξόντωση τόσων ανθρώπων
* να αναστοχαστούν και να σταθμίσουν τον αξιακό κώδικα της Ομηρικής Οδύσσειας (τιμή, αυτοδικία) και το ηθικό σύστημα ύβρη – νέμεση – τίση

#### 3. Απαιτούμενη υλικοτεχνική υποδομή: σχολικό βιβλίο (και στη διαδραστική του μορφή), υπολογιστές ή τάμπλετ, διαδραστικός πίνακας ή βιντεοπροβολέας για την παρουσίαση των εργασιών των μαθητ(ρι)ών. Οι μαθητές/ μαθήτριες θα χρησιμοποιήσουν την ασύγχρονη ηλεκτρονική τάξη (eclass), όπου υπάρχει αναρτημένο το υλικό της διδασκαλίας, καθώς και επιπλέον δραστηριότητες (διαδραστικού περιεχομένου, συνομιλία, wiki).

4. Προαπαιτούμενες γνώσεις των μαθητών για την υλοποίηση του σεναρίου

Οι μαθητές και οι μαθήτριες πρέπει να διαθέτουν γνώσεις της πλοκής και των βασικών δομικών και αφηγηματικών τεχνικών της Οδύσσειας. Θα πρέπει να έχουν κατανοήσει την πορεία του εσωτερικού νόστου του Οδυσσέα και να ανακαλέσουν στη μνήμη τους το πόσο ανώμαλη είναι η κατάσταση που επικρατεί στην Ιθάκη και στον οίκο του Οδυσσέα (στοιχείο που έχει προβληθεί και αναπτυχθεί ήδη από την εξέταση της ραψωδίας α). Τέλος θα πρέπει να έχουν αποκτήσει εξοικείωση με τις ψηφιακές e-me (e-me content) και e-class.

#### 5. Διδακτική προσέγγιση

#### Παράμετροι διδασκαλίας

**Μέθοδος**: Ερμηνευτική

**Διδακτικές αρχές**: Αρχή της βιωματικότητας, αρχή της αυτενέργειας, αρχή της εποπτείας.

**Διδακτικές τεχνικές**: Κειμενοκεντρική προσέγγιση, Διερευνητική μάθηση, Ομάδες εργασίας.

**Πλαίσιο αξιολόγησης**: Η αξιολόγηση των μαθητών/τριών γίνεται κυρίως μέσα από την συμμετοχή τους στην υλοποίηση των δραστηριοτήτων. Οι μαθητές/ μαθήτριες μπορούν να ελέγξουν τις γνώσεις τους μέσω παιγνιώδους και διαδραστικής δραστηριότητας, ο/ η εκπαιδευτικός μπορεί να χρησιμοποιήσει για την αξιολόγηση το portfolio των μαθητών/τριών αλλά και ρουμπρίκες.

**Γενικές παρατηρήσεις**

Σύμφωνα με τις οδηγίες διδασκαλίας, οι ραψωδίες υπό μελέτη παρουσιάζονται σε περίληψη. Στόχος της δραστηριότητας αυτής είναι οι μαθητές/ μαθήτριες να αποκτήσουν τις απαραίτητες γνώσεις για την εξέλιξη των γεγονότων με τρόπο ενεργητικό και όχι μέσω της παθητικής ανάγνωσης της (δύσπεπτης είναι αλήθεια) αφήγησης του σχολικού βιβλίου.

Τα ψηφιακά εργαλεία που χρησιμοποιούνται επιτρέπουν την πρόσβαση στο εκπαιδευτικό υλικό και στις δραστηριότητες οποτεδήποτε και με ευελιξία. Κάθε μαθητής/ τρια μπορεί να προχωρήσει με τον δικό του/της ρυθμό, χρησιμοποιώντας τον χρόνο που του χρειάζεται για την κατανόηση και ολοκλήρωση της δραστηριότητας. Δίνουν επίσης τη δυνατότητα για ομαδική εργασία και αλληλεπίδραση, ενώ παρέχουν και τη δυνατότητα για δημιουργία εξατομικευμένων διαδραστικών δραστηριοτήτων και ασκήσεων.

**Παρουσίαση δραστηριοτήτων**

Ο/Η εκπαιδευτικός οργανώνει την ενότητα του μαθήματος στο μάθημά του στο e-class. Έχει εγγράψει το σύνολο των μαθητών/ μαθητριών του σε αυτό και τους έχει χωρίσει για το συγκεκριμένο μάθημα σε ομάδες. Τις ίδιες ομάδες θα χρησιμοποιήσει και κατά τη διάρκεια της διδασκαλίας στην τάξη. Στην τάξη του υπάρχει ομάδα μαθητ(ρι)ών που υποστηρίζονται από συνάδελφο στο Τμήμα ένταξης. Για αυτούς/ες έχει διαφοροποιηθεί η δραστηριότητα, και γι’ αυτό το λόγο έχουν αποτελέσει όλοι/ες μία ομάδα. Το σύνολο των ομάδων είναι έξι, πέντε αποτελούμενες από τέσσερα μέλη, ενώ η έκτη ομάδα έχει τρία μέλη (τα παιδιά του Τ. Ε.). Οι μαθητές/τριες γνωρίζουν ήδη να συνδεθούν με τον Τοίχο του μαθήματος στην eclass, όπου θα διαβάσουν τους μαθησιακούς στόχους και τις οδηγίες για τις δραστηριότητες που πρέπει να υλοποιήσουν (τους έχουν ήδη δοθεί και κατά το μάθημα στην τάξη).

Οι μαθητές/ μαθήτριες θα ακούσουν ανά ομάδα την αφήγηση μιας από της ραψωδίες που μελετούν (ρ, σ, τ, υ, φ) (στο περιβάλλον «Πολυμέσα» στο μάθημα της ηλεκτρονικής τάξης – eclass έχουν αναρτηθεί οι σύνδεσμοι: για τη ραψωδία ρ: <https://www.youtube.com/watch?v=IXw-F0m0DPg>, για τη ραψωδία σ: <https://www.youtube.com/watch?v=ZzZL0xHdN2k&t=30s>, για τη ραψωδία τ: <https://www.youtube.com/watch?v=Vs46Sq4f9V0&list=PLQaviAlPoTQsyRvZyjOaTkakTAI4ko2S0&index=20>,

για τη ραψωδία υ: <https://www.youtube.com/watch?v=vWeFCjM-Zz8&list=PLQaviAlPoTQsyRvZyjOaTkakTAI4ko2S0&index=19>, για τη ραψωδία φ: https://www.youtube.com/watch?v=VNsxgWG5vPs&list=PLQaviAlPoTQsyRvZyjOaTkakTAI4ko2S0&index=21). Δίνονται επίσης στους μαθητές, μέσω της ηλεκτρονικής τάξης, οι QR Code, για να ακούσουν το κείμενο από έξυπνο κινητό.

 ενδεικτικά η ραψωδία ρ

Στο Wiki ή στη Συνομιλία του μαθήματος στην ηλεκτρονική τάξη οι μαθητές/μαθήτριες καλούνται ανά ομάδα να δημιουργήσουν ένα συνεργατικό κείμενο στο οποίο θα παρουσιάζουν τα γεγονότα της ραψωδίας που άκουσαν. Η ίδια εργασία μπορεί να γίνει και σε συνεργατικό έγγραφο Google. Προτείνεται η χρήση του eclass, εφόσον πρόκειται για πλατφόρμα του ΥΠΑΙΘΑ στην οποία έχουν πρόσβαση όλοι/ες οι μαθητές/τριες. Προτείνεται τα γεγονότα να παρουσιάζονται με τη μέθοδο Starbursting (δηλαδή τις ερωτήσεις του εξάκτινου αστεριού, ποιος; τι; πού; πότε; πώς; γιατί;).

Στη συνέχεια, ανά ομάδα οι μαθητές/τριες συμπληρώνουν τη χρονογραμμή των γεγονότων της 30ης και της 40ης ημέρας των γεγονότων. Κάθε ομάδα συμπληρώνει μία διαφάνεια, στην οποία περιλαμβάνονται τα γεγονότα της ραψωδίας που μελέτησαν. Στη διαφάνειά τους μπορούν να προσθέσουν πολυμεσικό υλικό που θα έχουν εντοπίσει στο διαδίκτυο και έχουν αξιολογήσει ότι βοηθάει στην κατανόηση των γεγονότων που παρουσιάζουν.

Την ημέρα του μαθήματος, κάθε ομάδα παρουσιάζει τα αστέρια και το κομμάτι της χρονογραμμής που ετοίμασαν. Ο/Η εκπαιδευτικός με στοχευμένες ερωτήσεις συμπληρώνει και καθοδηγεί τους μαθητές/τριες στο να αντιληφθούν πώς η πορεία των γεγονότων οδηγεί αναπόφευκτα στη μνηστηροφονία.

Στην ομάδα των παιδιών του Τ. Ε. δίνεται έτοιμη χρονογραμμή.

<https://content.e-me.edu.gr/wp-admin/admin-ajax.php?action=h5p_embed&id=976999>

Οι μαθητές/τριες καλούνται, αφού μελετήσουν τη χρονογραμμή, να συμπληρώσουν ασκήσεις τύπου e-me content, που επιτρέπουν τον έλεγχο των γνώσεων με παιγνιώδη τρόπο. Ενδεικτικά αναφέρουμε το εργαλείο image sequencing για την τοποθέτηση σε σωστή χρονολογική σειρά των γεγονότων.

<https://content.e-me.edu.gr/wp-admin/admin-ajax.php?action=h5p_embed&id=977005>

Η δραστηριότητα εντάσσεται στο ρεύμα του εποικοδομισμού με τους/τις μαθητές/ μαθήτριες να εμπλέκονται ενεργά στη διαδικασία κατασκευής νοήματος.

Συγκεκριμένα:

Οι μαθητές/ μαθήτριες:

* αναλαμβάνουν ενεργό ρόλο στην διαδικασία μάθησης.
* αναλύουν κριτικά τις πληροφορίες, τις αξιολογούν και τις συνδέουν με τις υπάρχουσες γνώσεις τους.
* κατασκευάζουν συνεργατικά τη δική τους κατανόηση των γεγονότων και των σχέσεων, ερμηνεύοντας και συνθέτοντας πληροφορίες
* Ενισχύεται η κατανόηση τους σε χρονολογικό και αιτιολογικό πλαίσιο
* αναπτύσσουν δεξιότητες έρευνας, οργάνωσης, επικοινωνίας και συνεργασίας
* εργάζονται στο δικό τους ρυθμό και στο δικό τους χρόνο

Ο ρόλος του/της εκπαιδευτικού

* καθοδηγεί τους/ τις μαθητές/τριες στην εξερεύνηση και στην κατασκευή της γνώσης
* υποστηρίζει τους/ τις μαθητές/τριες του στην μαθησιακή τους πορεία
* σχεδιάζει και διαμορφώνει ψηφιακό εκπαιδευτικό υλικό προσαρμοσμένο στις ανάγκες, το επίπεδο και τα ενδιαφέροντα των μαθητ(ρι)ών
* παρέχει συνεχή και εποικοδομητική ανατροφοδότηση με στόχο την ενίσχυση, την αντιμετώπιση των αδυναμιών, την επιβράβευση των επιτευγμάτων και την καθοδήγηση για μελλοντική βελτίωση.